หมั่นตรวจสอบอีเมลล์
ยายเมาท์เพิ่งจะเตือนท่านผู้อ่านให้ระวังรักษาเครื่องคอมพิวเตอร์และสมาร์ทโฟน ไม่ให้เจอไวรัส มัลแวร์ หรือหนอนเจาะเข้ามาในเครื่องคอมพิวเตอร์
17 มี.ค. 2558

โดย...เม้าท์ คลองเตย
ยายเมาท์เพิ่งจะเตือนท่านผู้อ่านให้ระวังรักษาเครื่องคอมพิวเตอร์และสมาร์ทโฟน ไม่ให้เจอไวรัส มัลแวร์ หรือหนอนเจาะเข้ามาในเครื่องคอมพิวเตอร์ เพราะเป็นอันตรายต่อธุรกรรมการเงินที่ทำผ่านระบบออนไลน์ในคอมพิวเตอร์ของท่าน เนื่องจากไวรัสเหล่านี้ จะล้วงข้อมูลการเงินของท่านไปทำให้เกิดความเสียหาย
หลังจากมีคำเตือนมาก็พบว่ามีผู้เสียหายจากการโดนขโมยข้อมูลไปใช้อยู่อย่างต่อเนื่อง ซึ่งเป็นเหตุการณ์ที่ไม่น่าเกิดขึ้น เพราะว่าเราสามารถป้องกันได้ เพียงแต่ต้องเอาใจใส่ให้มากขึ้น นอกจากที่ยายเมาท์แนะนำไปแล้ว หากสนใจให้ไปค้นหนังสือพิมพ์ฉบับย้อนหลังดูได้ค่ะ
วันนี้มีข้อมูลจากเว็บไซต์ของกลุ่มงานตรวจสอบและวิเคราะห์การกระทำความผิดทางเทคโนโลยี กองบังคับการสนับสนุนทางเทคโนโลยี สำนักงานเทคโนโลยีสารสนเทศและการสื่อสาร สำนักงานตำรวจแห่งชาติ (บก.สสท.สทส.ตร.) หรือ http://www.hightechcrime.org แนะนำวิธีการตรวจสอบความผิดปกติของอีเมลของค่ายจีเมล (Gmail)
แม้อีเมลค่ายนี้จะมีระบบรักษาความปลอดภัยที่ดี แต่ก็อาจมีคนร้ายขโมยรหัสผ่านไปด้วยวิธีการต่างๆ แล้วแอบขโมยข้อมูลส่วนบุคคล หรือสวมรอยในการทำธุรกรรมทางการเงินทำให้ได้รับความเสียหาย
ดังนั้น จึงควรหมั่นตรวจสอบความผิดปกติในการใช้อีเมลว่ามีกิจกรรมผิดปกติหรือไม่ โดยเฉพาะอย่างยิ่งการตรวจสอบการเข้าใช้อีเมลว่าตรงตามการใช้งานจริงของเราหรือไม่
สำหรับวิธีการตรวจสอบมีขั้นตอนดังนี้
1.ใช้เมาส์คลิกเลือกตรงรูปเฟือง แล้วเลือกเมนูย่อย การตั้งค่า (Settings)
2.ใช้เมาส์คลิกเลือกไปที่ Tab บัญชีและการนำเข้า (Accounts) แล้วคลิกเลือกที่การตั้งค่าอื่นๆ ของบัญชี Google (Google Account Settings)
3.เลือกไปที่ Tab ความปลอดภัย (Security) แล้วคลิกเลือกดูกิจกรรมทั้งหมด (View all Events)
4.ท่านจะพบรายละเอียดทั้งหมดที่เคยเข้าไปใช้งานอีเมล ตามวันเวลาและสถานที่โดยสังเขป
นอกจากนี้ ยังมีรายละเอียดของที่อยู่ IP ซึ่งสามารถใช้เป็นหลักฐานในการสืบสวนหาตัวผู้กระทำความผิดเพื่อดำเนินคดีตามกฎหมายต่อไปคำแนะนำเหล่านี้ล้วนมีประโยชน์และไม่ควรมองข้ามค่ะ